NASA-logo mag nie gebruik word nie | Maroela Media
Logo’s van die Benoni-akademie (L) en die ruimte-agentskap (R)
Die Nasionale Ambagslui en Vaardigheidsakademie in Benoni is aangesê om nie meer die naam en logo van die Amerikaanse Nasionale Aëronoutika en Ruimteadministrasie (NASA) te gebruik nie.
Die Gesagsvereniging vir Reklamestandaarde (GRS) het Woensdag die uitspraak gemaak nadat die Ekurhuleni Ambagslui en Vaardigheidsopleidingsentrum ŉ klag ingedien het. Die Ekurhuleni-sentrum het aangevoer die naam en logo wat in die akademie se bemarking gebruik word, verkeerdelik ŉ verbinding aan die ruimteadministrasie reflekteer of ŉ soortgelyke verwagting skep.
Volgens die Benoni-akademie het hy reeds sy brosjures onttrek en opgehou om dit te versprei. Hy het ook ŉ nuwe ontwerp vir sy pamflette geskep. Die akademie het ook gesê sy akroniem is nie bedoel om die publiek te mislei nie.
Die GRS het bevind dat die respondent nie aëronoutika-produkte vervaardig of studente in dié bedryf oplei nie, maar gesê NASA is die liggaam wat ŉ reg het om ŉ klag daaroor in te dien, nie die Ekurhuleni-sentrum nie. Die beslissing is egter gemaak dat die Benoni-akademie nie meer die NASA-logo mag gebruik nie. -SAPA